**FULIRANJE JE OTVORENO: ponovno smo se zaljubili u najšarmantniji zagrebački Advent na Strossmayerovu trgu!**

Već na prvom krugu po Strossmayerovu trgu jasno je da je Fuliranje, koje je otvoreno u srijedu 26. studenoga, ove godine diglo ljestvicu više – od mirisa bunceka, tapas zalogaja i viralnog Matilda Cakea, do rasplesanih umirovljenika, oduševljene djece i ekološki angažiranih radionica, sve će prštati energijom, bojama i emocijama.

Na 16 ugostiteljskih kućica izmjenjuju se poznata i nova imena, pa ćemo tako uživati u nikad raznolikijoj ponudi: od šiš kobasica, bunceka, gulaša od divljači, punjenih paprika i tapasa, preko gulaša od tune i hobotnice u tempuri do street food klasika poput burgera i pizze, uz kreativne koktele i zimske signature napitke. Na Fuliranje su već stigli; **Noel\*, Buncek, Spud Bud, Brûlée Bar, Rakijarnica, Pastamisee, Strikoman’s, GINgle Bells, Dante tapas & more, Gdje je Jura?, Mama zakucava, Pizza Social Club, Picnic Mingle & Fun, ŠišCo by Mario Mihelj, Chef’s burger by Ivan Pažanin i Institut za kobasice by Mate Janković** – svatko s vlastitim, razigranim potpisom na tanjuru.

Glazbeni program je svakodnevni i doslovno za sve generacije: ponedjeljkom u suradnji s Maticom umirovljenika grada Zagreba Fuliranje se pretvara u plesni podij za „Superseniore“, uz nostalgične ritmove koje uživo izvode **Miro Ungar, Šleper Šlager, Kristijan Beluhan i Ajngemahtec band, Robert Mareković i Swingers band.** Umirovljenici ne samo da plešu, nego i nastupaju: na programu je **predstava „Doktor Nepalac“** u režiji Vinka Štefanca te nastup **KUD-a Valentinovo** s blagdanskim repertoarom.

Utorcima stižu dečki iz **Glazbene kuhinje,** srijedom se razbija radni tjedan ludim **Cro dance** partijima, a četvrtkom se grijemo uz vatrene latino ritmove uz povratak omiljenih gratis plesnih radionica koje pamte svi koji su uživali na Fiesti Latini. Petkom after work preuzima Pepermint fresh funk by **Neno Martinović,** savršen warm up za vikend, dok subotom u sklopu programa Ladies First miksetu preuzimaju DJ-ice – prvi **Ladies First** otvara **DJ Ela,** uz nastupe **Zborkinja** i P**lesne skupine SVE za NJU**. Vrhunac glazbene euforije stiže 19. prosinca s **grupom E.T**., a u novogodišnju noć ulazimo uz **Zoster** koji su garancija za pravi open-air tulum usred grada.

Humanitarne i društveno odgovorne priče utkane su u program od jutra do mraka: u programu Ladies First prihod od svih pića ružičaste boje donira se Udruzi Sve za NJU, uz snažnu poruku o prevenciji i borbi protiv malignih bolesti žena. Fuliranje u suradnji s platformom **Crumbs** svakodnevno izdvaja 15 porcija hrane, smanjujući bacanje i čineći kvalitetne obroke dostupnima po povoljnijim cijenama. **Štićenici Udruge UNUO** kuhaju s chefom Temšićem na Noel\* kućici, a prihod pomaže radu Udruge koja obukom u gastronomiji osnažuje osobe s invaliditetom, djecu bez odgovarajuće roditeljske skrbi te djecu i mlade u ranjivim situacijama.

Na Fuliranju se mogu kupiti i originalni pokloni za najmilije, od Aura poklon paketa do ručno rađenog nakita Beta by Zlatarna Široka. U svim sadržajima i ponudi Fuliranja dodatno će uživati svi korisnici **ZABA Mastercard** debitnih ili kreditnih kartica jer svakog dana od 18:00 do 19:00 sati ostvaruju 10 % popusta na sve artikle u ponudi pri plaćanju ZABA Mastercard karticama.

Ekološki angažirani sadržaji daju Fuliranju dodatni sloj: već znamo pobjednike **ART Waste Challenge** natječaja za mlade umjetnike do 35 godina za privremenu javnu skulpturu od recikliranih materijala s prijašnjih izdanja festivala. Natječaj je realiziran u suradnji s HDLU-om i uz podršku METRO-a, a stručni žiri izabrao je skulpturalnu instalaciju „Mrtva priroda“, autorsku suradnju Roberta Fenricha i Lane Đurđek, koja će svečano biti otkrivena 11. prosinca i ostati izložena do kraja festivala, nakon čega odlazi u trajno vlasništvo METRO-a. Sigurni smo da će ova instalacija biti novi foto-magnet Adventa.  **Zelena akcija** će na Fuliranju održati popularnu **ŠIV - POP** kreativnu radionicu za izradu poklona i blagdanskih dekoracija od otpadnog tekstila, te  **SWAP PARTY** s razmjenom odjeće, obuće i modnih dodataka.U programu su i **Zero Waste radionice** s Markom Capekom utorkom, te srijedom predavanja inicijative **Čisto podzemlje**, pa se na Fuliranju uči kako scrollati manje, reciklirati više i voljeti grad malo odgovornije.

Dječji program je priča za sebe: nedjelje su posvećene djeci i obiteljskim druženjima, uz nastup dječjeg zbora **Zagrepčanke i dečki i prigodne dječje predstave** koje stvaraju savršenu adventsku kulisu za male fulirante. Od ponedjeljka do četvrtka do 18. 12. školarci se pridružuju stručnim vodstvima kroz edukativne staze **Nature & History Trail**, otkrivajući posebnosti Strossmayerovog trga i priče koje krije, a tu su i druženja sa Svetim Nikolom i Djedom Božićnjakom.

Prvi dojmovi govore da nas do 7. siječnja čekaju tjedni puni okusa, glazbe, novih znanja i dirljivih humanitarnih trenutaka, te obilje osmijeha i zagrljaja. Fuliranje i ove zime pokazuje zašto već 13 godina ispisuje najljepše adventske priče Zagreba: ako tražite mjesto gdje se dobro jede, pleše, uči, pomaže i iskreno veseli, Strossmayerov trg je adresa na koju ćete se vraćati više puta.

Za svakodnevne novosti pratite Fuliranje na [Facebooku](https://www.facebook.com/Fuliranje)  [Instagramu](https://www.instagram.com/fuliranje/) i [Tik Toku](https://www.tiktok.com/@fuliranje)

**Mjesto**: Trg Josipa Jurja Strossmayera, Zagreb

**Trajanje**: 26. studenoga 2025. do 07. siječnja 2026.

**Radno vrijeme:**  pon-pet 12:00 - 24:00 h / sub-ned 11:00 -24:00 h

Božić 17:00 - 24:00 h

Štefanje 12:00 - 24:00 h

Stara Godina 12:00 - 00: 03h

Nova Godina 17-24:00 h

**Ulaz**: besplatan

Foto: Sandro Sklepić